F'ġurnata waħda, 2,753 persuna ħarġu mid-dar u ma rritornawx lura 11 ta’ Settembru. Jiġri x’jiġri f’dan il-jum, anke jekk jgħaddu s-snin, jibqa’ mmarkat f’moħħ kulħadd l-attakk terroristiku tal-2001. Ħafna jiftakru kif il-programmi ta’ waranofsinhar, xi dramm jew film twaqqaf ħesrem u l-istazzjonijiet kollha tefgħu ħarsithom fuq il-famuż World Trade Center , jew it -Twin Towers kif kienu magħrufa. Sa dak il-ħin, ajruplan tal- American Airlines kien daħal f’wieħed mit-torrijiet. Diġà kienet xena li kexkxet lil kulħadd. Imma t-terroristi ħasbuha tajjeb. Biex ikomplu mat-tixrid tat-terrur, ikkalulkaw il-ħin li fuq il-post jilħqu jaslu l-ġurnalisti biex it-tieni ajruplan, din id-darba tal- United Airlines daħal fit-tieni torri, waqt li l-istazzjonijet kienu qed ixandru live. Fi ftit sekondi, it-torrijiet, xogħol il-bniedem, saru duħħan u kif għebet id-daħna, ma kien għad fadal xejn, ħlief ġebel fuq ġebel. Iżda dan ma kienx biżżejjed, arjrupan ieħor, fl-istess siegħa sewda, daħal f’parti mill- Pentagon f’Washington u ħalla 184 persuna mejta. Viċin Pennsylvania, 93 persuna oħra tilfu ħajjithom meta ajruplan ieħor spiċċa f’għalqa. Jingħad li ll- hijackers niżlu l-ajruplan f’għalqa u mhux ġo binja (mhux magħrufa) li kienet fil-mira, wara li l-passiġġiera u l-ekwipaġġ ippruvaw jieħdu lura l-kontroll tal-ajruplan. B’kollox, tilfu ħajjithom 2,753 persuna, li l-etajiet tagħhom kienu jvarjaw bejn is-sentejn u t-85 sena. Minn dawn, ġew identifikati 1,642 persuna.